Els ramaders del Pallars Sobirà estan ''indignats'' amb les paraules del portaveu d'Ipcena, Joan Vàzquez, sentenciant que "la culpa dels atacs no és de l'os sinó d'aquells que no compleixen la normativa i li posen la carn en safata". Francesc Betran, en nom de l'Associació de Ramaders del Pallars, ha dit que aquestes paraules solament demostren ''el desconeixement absolut sobre la ramaderia extensiva de muntanya'' que té Vàzquez. Betran s'ha reiterat en la petició de retirada dels ossos del Pirineu i no solament de Goiat, el causant de pràcticament tots els atacs que s'han produït aquest any. Per Betran les muntanyes del Pirineu són molt humanitzades i amb molta presència de ramats, fets que ''a la llarga faran que hi hagi conflictes seriosos''.  Segons Ipcena, no s'està complint la normativa i exigeixen que es compleixi. Asseguren que hi ha molts ramats al Pallars Sobirà i a la Val d'Aran que no van amb pastor. "Això incita l'os a atacar, perquè són ramats que no estan protegits", assegura Vázquez. "El gos rebutja la presència humana i quan la veuen marxa", assegura l'ecologista, que posa com a exemple el cas del Port de la Bonaigua. "Allà hi ha una pleta on es tanquen les vaques i hi ha pastors i fa uns dies hi va haver un intent d'atac però l'os va marxar", explica. Des de l'Associació de Ramaders argumenten que l'agrupament de ramats s'ha hagut de fer per la presència de l'os i afegeixen que els ramaders ja saben com han de cuidar els seus ramats a les muntanyes. Francesc Bertran ha reiterat que no canviaran en pensar que ''els ossos i la ramaderia extensiva són incompatibles'', al menys al Pallars.

Summary: Els ramaders titllen als ecologistes de tenir un ''desconeixement absolut'' de la ramaderia extensiva de muntanya


Girona celebra una nova edició de les Fires de Sant Narcís plenes d'actes i per a tots els públics. En concret se n'han programat més de 200 entre els quals destaquen els concerts, les cercaviles i les exposicions. El tret de sortida el va donar el pregó d'aquest divendres, que va anar a càrrec dels 'Marrecs de Salt', la colla castellera gironina que aquest 2016 fa 20 anys. La cultura és, de fet, la gran protagonista d'aquestes festes amb multitud d'actes gratuïts que busquen la participació de la gent. Com cada any però, les atraccions situades al Passeig de la Devesa, són el lloc més concorregut i el bon temps fa preveure un cap de setmana ple de gent. L'alcaldessa de la ciutat, Marta Madrenas, diu que aquestes fires han de servir perquè els gironins “inundin” les places i els carrers i convidin amics de fora. Per Madrenas, les fires de Girona són també un bon expositor de la ciutat. Més de 200 activitats en escassament 10 dies i la gran majoria gratuïtes. Entre aquestes, destaquen concerts, exposicions, cercaviles i altres activitats. Una oferta cultural que ha omplert de gent Girona aquest dissabte, dia de Sant Narcís. Com és habitual la música és un dels protagonistes principals d'aquestes festes i l'escenari de la Copa un dels llocs on més seguidors s'aglutinen per veure els grups. També han pres especial rellevància les cercaviles i les exposicions en unes festes que pretenen ser, segons comenta l'alcaldessa de la ciutat, Marta Madrenas, "molt participatives". Les fires començaven aquest divendres amb el pregó dels 'Marrecs de Salt', que celebren el seu 20è aniversari.  La colla castellera gironina serà una de les protagonistes aquest diumenge en un dels actes més esperats de les Festes de Sant Narcís, el concurs de castells. Enguany a més dels saltencs hi participen els 'Capgrossos de Mataró' i els 'Minyons de Terrassa', una de les colles que ha descarregat en diverses ocasions castells de deu.  Durant la diada de Sant Narcís s'han pogut veure riuades de gent que omplien els carrers de Girona. Molts d'ells reconeixien que el bon temps els havia animat a sortir de casa. També aprofitaven per visitar institucions que habitualment tenen restringit l'accés al públic i que, aprofitant Sant Narcís, han fet jornada de portes obertes. És el cas de l'ajuntament i la Generalitat. La Roser Melcior explica que la seva àvia havia estat cuinera a l'antic hospital Santa Caterina, seu actual de la Generalitat a Girona. "Havia passat molts dies aquí i em feia il·lusió veure-ho. He aprofitat que per Sant Narcís obren per venir", ha explicat Melcior. La Laura Cierro és de Terrassa i explica que ha visitat la ciutat perquè hi va viure durant nou anys i en té bons records. Explica que no podrà quedar-se a veure el concurs de castells però assegura que el dilluns serà a Girona per veure els concerts a la Copa i s'hi estarà fins el dimarts, quan hi ha un dels actes que aixequen més expectació, el pilar de quatre que puja les escales de la catedral. Però com cada any un dels llocs on més gent s'aglutina és el passeig de la Devesa. Les atraccions fan les delícies dels més petits. Els firaires en general comenten que aquest 2016, si el temps acompanya, pot ser un bon any. "Sembla que la gent surt més i té més predisposició a gastar', explica un dels firaires. Amb tot, confien que el cap de setmana llarg, i els bons pronòstics del temps animin encara més a la gent a sortir. Un altre dels moments més esperats és el Correfoc, organitzat pels Diables de l'Onyar, i que recorrerà els carrers del barri vell de Girona aquest dissabte a partir de les onze de la nit.  La música a la Copa i Sant Feliu Com cada any un dels grans protagonistes de les Fires de Sant Narcís són els concerts. Aquest any, es distribueixen en dos espais, la Copa -el més multitudinari- i la plaça de Sant Feliu, que ja s'ha fet un clàssic on celebrar concerts. Un dels més destacats va ser el que van protagonitzar Animal i Oques Grasses, que va servir per inaugurar l'escenari de la Copa. L'encarregat d'obrir el cicle de concerts a la Plaça Sant Feliu és Ramon Mirabet que actua aquest dissabte a partir de les vuit del vespre.  Els més petits però també tenen el seu espai amb els concerts que es fan a la zona anomenada com 'La Copeta'. Un dels grups més destacats que hi passarà són 'Macedònia', que aquest any canvien les cinc membres del grup. Èxit d'exposicions Enguany destaquen el gran nombre d'exposicions que s'obren per Sant Narcís. Entre les més importants hi ha 'La Girona de l'aigua' que s'ha celebrat aquest dissabte al museu d'història de la ciutat i que ha comptat amb la presència de diverses autoritats a més d'una gran afluència de públic. L'exposició explica quina ha estat la influència d'aquest element en la història de la ciutat. A més de la llarga oferta cultural que ofereixen les Fires de Girona, a la ciutat s'està celebrant el 25è aniversari del festival Temporada Alta de Teatre. Tot plegat fa que les previsions de cares al pont de l'1 de novembre siguin molt altes en nombre de visitants a la ciutat.

Summary: Girona s'omple de música i tradició en unes Fires de Sant Narcís molt participatives


La Diputació de Girona ha presentat cinc projectes per impulsar el territori a la convocatòria dels Fons FEDER de la Generalitat, que en total sumen una inversió global de 23,5 milions d'euros (MEUR). Els projectes se centren en el turisme, l'ús racional de l'aigua, la innovació, la salut i la cultura, i s'han impulsat conjuntament des d'una quarantena d'institucions i entitats, en un procés tutelat per la Universitat de Girona (UdG). Durant la presentació de les iniciatives, s'ha destacat que les comarques gironines, precisament, són l'única demarcació on s'ha anat a la una per presentar els projectes a la convocatòria d'aquest 2016. Entre les accions concretes que preveuen, hi ha impulsar noves tècniques d'impressió en 3D per a petites i mitjanes empreses, bastir una xarxa de camins intel·ligents, crear un pol de salut a l'Alt Empordà centrat en les persones o impulsar un nou model de gestió de l'aigua a l'àmbit del Baix Ter.

Summary: La Diputació de Girona presenta als FEDER cinc projectes per impulsar el territori que sumen una inversió de 23,5 MEUR


El govern espanyol ha arribat a un acord amb Cs i rebaixa la pretensió inicial d’allargar-la un mes  ACN Madrid .-El Consell de Ministres ha aprovat aquest dimarts demanar al Congrés la cinquena pròrroga de l’estat d’alarma. El govern espanyol, que inicialment preveia allargar-la un mes, ha arribat a un acord amb Cs per poder aprovar-la i ha rebaixat la pretensió per mantenir-la durant 15 dies més. La mesura, que es debatrà demà a la cambra baixa, serà vigent fins al 7 de juny i inclou algunes novetats. Entre elles, que només es mantindrà el comandament únic en Sanitat i es “consolidarà” la cogovernança amb les CCAA. El govern espanyol s’ha compromès, durant aquestes dues setmanes, a analitzar les mesures i, en cas que sigui necessari, les reformes legislatives per permetre una sortida “ordenada” de l’estat d’alarma i la gestió de la pandèmia.  Malgrat això, Illa ha insistit que el mecanisme s’ha de mantenir fins al final de la desescalada. Cinquena i probablement “última” pròrroga de l’estat d’alarma. El Consell de Ministres ha aprovat demanar  al Congrés aquest dimecres allargar la mesura fins al 7 de juny. El ministre de Sanitat, Salvador Illa, ha explicat que la mesura tindrà una vigència de 15 dies, tot i que Sánchez havia apuntat a un mes. La rebaixa és fruit de l’acord al que l’executiu ha arribat amb Cs.  La mesura inclou algunes novetats. Entre elles, la reducció de les autoritats delegades competents i només la mantindrà Sanitat. També “consolida” els principis de cogovernança amb les comunitats autònomes. El decret, a més, preveu que a partir del 4 de juny tornaran a comptar els terminis processals i els de prescripció. A partir de l’1 de juny, a més, tornaran a comptar els terminis administratius.   Necessària “fins al final”  Illa ha insistit que aquesta mesura és “necessària i imprescindible” fins al final del procés perquè és l’únic instrument que permet limitar la mobilitat. “Ha donat bon resultat i cal que sigui vigent final al final de la desescalada”, ha dit. En aquest sentit, ha dit que cal continuar actuant amb prudència i cautela perquè tot i que les dades són bones, encara no es pot abaixar la guàrdia.  Per la seva banda, la ministra portaveu, María Jesús Montero, ha assegurat que la desescalada serà asimètrica i gradual i ha fet una crida “al conjunt de les forces polítiques perquè li donin suport”. “Els que no volen donar-hi suport o s’autoexclouen, el que traslladen és que no volen que hi hagi una restricció de la mobilitat”, ha afegit.  Negociacions contrarellotge  L’executiu de Sánchez ha negociat a contrarellotge durant els últims dies i les últimes hores per aconseguir els vots necessaris per tirar endavant la iniciativa. Ho ha fet amb ERC, PNB, JxCat i Cs, que li va donar suport en l’anterior pròrroga i amb qui finalment ha pactat el vot favorable. A canvi, el govern espanyol ha rebaixat les pretensions inicials i la pròrroga s’allargarà durant 15 dies més. Durant aquests dues setmanes i malgrat que Illa manté que cal mantenir l’eina fins al final, s’estudiaran les “mesures” o “reformes legislatives” necessàries per garantir una sortida ordenada de l’estat d’alarma. L’executiu també ha pactat altres mesures amb la formació taronja per garantir el seu suport. Entre elles, una ampliació un mes el termini per ingressar impostos, agilització en el pagament de les prestacions per ERTE, analitzar la possibilitat d’ampliar més enllà de l’estat d’alarma la prestació extraordinària per cessament d’activitats per als autònoms o habilitar el mes de juliol per a l’activitat parlamentària al Congrés.   Tot i el suport de Cs, l’executiu encara no suma els vots necessaris per tirar endavant la mesura. ERC està negociant un acord amb el PSOE tot i que el pacte amb Cs provoca recels en el sí de la formació.  En l’anterior votació, el Congrés va aprovar la mesura amb una més ajustada que en les últimes. Va comptar amb el suport, a banda de Cs, del PNB, Més País i grups com Coalició Canària, Teruel Existe o Nova Canària. El PP es va abstenir i Vox, ERC, JxCat i la CUP hi van votar en contra.  El procediment La Constitució preveu la declaració de l’estat d’alarma, que es desenvolupa en una llei orgànica i estableix que es pot decretar en casos com el de crisi sanitària. La llei fixa que el podrà acordar el govern espanyol a través d’un decret per un termini de quinze dies, informant-ne el Congrés. Per prorrogar-lo, però, cal demanar l’autorització de la Cambra Baixa abans de que expiri el termini i la mesura s'ha aprovar per majoria simple. Un cop té llum verda del Congrés, la pròrroga ha de tornar a mans del govern espanyol, que li ha de donar l'últim tràmit a través del Consell de Ministres.

Summary: El Consell de Ministres aprova demanar al Congrés la cinquena pròrroga de l’estat d’alarma fins al 7 de juny


La Guàrdia Urbana de Tarragona ha detingut aquest divendres a la matinada un jove veí del Pla de Santa Maria (Alt Camp) per un presumpte delicte d’atemptat a un agent de l’autoritat. Cap a dos quarts de cinc, una patrulla ha observat un vehicle que circulava amb els llums apagats i que no s’aturava al semàfor de la Rambla Vella amb el carrer Sant Francesc. Posteriorment, el vehicle s’ha aturat i el copilot n’ha baixat i ha intentat fer fora a la noia que conduïa el cotxe per fer-ho ell. Quan els agents han fet indicacions perquè la conductora mostrés la documentació, el copilot ha començat a cridar contra els agents, alhora que demanava a la conductora que no els ensenyés cap documentació.  Segons la policia local, els agents han hagut d’apartar l’individu de la via perquè no fos atropellat. A més, el jove ha començat a insultar als agents, fins al punt de donar una empenta i un cop de puny a un dels policies. Davant d’aquesta actitud ha hagut de ser reduït i detingut. Al seu torn, la conductora presentava una alcoholèmia positiva de 0,91 mg/l.

Summary: Detingut per propinar un cop de puny a un agent de la Guàrdia Urbana de Tarragona


Aquest cap de setmana la literatura pren el nucli antic de la Pobla de Segur, convertida en la Vila del Llibre del Pallars. Com a continuació de la Diada de Sant Jordi, l'esdeveniment compta amb un mercat amb 26 parades d'editorials i llibreries i ha programat una cinquantena d'activitats literàries per a tots els públics, entre presentacions de llibres, recitals poètics, tallers i espectacles. El festival literari té com a padrí l'escriptor pallarès, Pep Coll, que precisament aquest dissabte al migdia ha compartit una xerrada sobre novel·la negra catalana amb l'escriptora i periodista Fàtima Llambrich en la primera sessió del cicle 'Literatura entre muntanyes'. Pel festival hi passaran mig centenar d'autors i creadors, entre els quals Roser Capdevila, Najat El Hachmi, Pilarín Bayés, Ramon Solsona, Maria Guasch, Marta Alòs o Montse Sanjuán. El temps ha respectat l'arrencada matinal del festival i carrers i presentacions s'han omplert de públic. La Pobla de Segur passa a formar part de la xarxa Viles del Llibre de Catalunya, que inclou Cervera, Montblanc i Bellprat (Anoia). La iniciativa neix per dinamitzar i regenerar el nucli antic d'aquestes poblacions a través de la literatura. Justament per al festival a la Pobla s'han reobert una desena de locals emblemàtics que s'han reconvertit en espais efímers dedicats a les lletres, com llibreries de vell o escenaris de presentacions i tallers. És el cas, entre d'altres, de Casa Orteu, Casa L'Àurea, El Retall, Cal Guitarreta, la Botiga del Daldo o Casa Motes, alguns dels quals eren antics comerços com peixateries o carnisseries que fa anys que van perdre l'activitat. D'altra banda, a la plaça de la Pedrera, el festival inaugura el primer dels seus establiments estables, 'Els Encants del Llibre' de la Pobla de Segur, una llibreria de vell que arrenca amb un fons literari de més de 5.000 llibres, on s'hi pot trobar una col·lecció específica de literatura de muntanya. Amb la col·laboració de diverses entitats socials de la zona, 'Els encants del llibre' obrirà els dimecres coincidint que és dia de mercat i, a més, els caps de setmana i en dates assenyalades. Tren Literari Coincidint amb la primera edició de la Vila del Llibre de La Pobla, també es posa en marxa el Tren Literari, una iniciativa conjunta amb FGC. Aquest dissabte a primera hora de la tarda pujaran a l'estació Lleida-Pirineus 20 escriptors amateurs, que trobaran la inspiració en aquest històric recorregut cap al prepirineu. Quan arribin a la població del Pallars Jussà, elaboraran el seu propi llibre d'artista. La proposta espera ser la primera iniciativa d'una col·laboració estable entre FGC i el projecte de dinamització impulsat per l'Ajuntament per al seu casc antic. Espectacles destacats Un dels actes principals de la programació és un espectacle de llum i música que es farà aquest dissabte al vespre amb el títol 'El Misteri del Pallars' basat en l'obra 'Dos taüts negres i dos de blancs', de Pep Coll, als jardins de Casa Mauri. Per a la cloenda, demà diumenge a les 19h, s'ha programat un homenatge a Manuel de Pedrolo amb un recital del cantautor Cesk Freixas i la il·lustració en viu de Marta Bellvehí, la plaça del Daldo. Altres experiències A partir del llibre '100 qüestions sobre l'univers' (Cossetània Edicions) que presenta el seu autor Joan Anton Català, Celístia Pirineus convida a observar el sol amb el telescopi a la plaça del Daldo. Pep Coll també inspira un 'escaperoom' literari amb quatre convocatòries cada dia (Ds. 28 i Dg. 29 a les 11.00, 13.00, 16.00 i 18.00 a l'estand de l’Oficina de Turisme) i a la fàbrica de Licors Portet es farà aquest dissabte a la tarda una visita guiada per conèixer el procés de fabricació de la ratafia amb lectures inspirades en la zona. Demà diumenge al migdia Pilarín Bayés i Jesús Sánchez presenten un llibre il·lustrat que explica en to distès la recuperació de l'antic ofici de Raier per part de l’Associació Cultural de Raiers de la Noguera Pallaresa guardats. 'El camí de les aigües' de Carme Martí i 'Temps de confitures' de Carme Ripoll inspiren el dinar literari que ha organitzat la Societat Gastronòmica La Moixarronera; i Juan Carlos Borrego oferirà a les cinc de la tarda una xerrada on recomanarà guies i excursions inspirades en literatura del Pallars Jussà.

Summary: La literatura pren el nucli antic de la Pobla de Segur, convertida en la Vila del Llibre del Pirineu


El conseller d'Educació, Josep Bargallo, ha afirmat que el curs 2020-2021 començarà el 14 de setembre i amb grups "segurament de més de 15" alumnes, aspecte que s'està acabant de tancar amb el Departament de Salut. En declaracions a RAC1, Bargalló ha explicat que "en principi" no canviarà el calendari però  que cal "estar preparats per a qualsevol cosa en qualsevol moment". El conseller espera tenir en pocs dies les indicacions sobre distàncies i agrupacions i entre finals de juny i principis de juliol la resta. Entre d'altres, ha afirmat que "es podria plantejar" prendre la temperatura als alumnes en arribar a l'escola. Ha afirmat també que "d'entrada no sembla molt lògic" que hagin obert abans altres establiments i no les escoles. Bargalló ha insistit que la tornada a l'escola al setembre "serà per a tothom i presencial de manera prioritària", presencialitat que ha assegurat a infantil i primària. En aquests cursos ha descartat també que hi hagi rotació entre alumnes. "Creiem que els que han de viure l'escolarització més normal són els menors de 14 anys", ha declarat.  Sobre la distància de seguretat, ha indicat que legalment s'ha establert que s'ha de mantenir l'1,5 metres de distància entre persones i quan no es pugui prendre mesures alternatives d'higiene. Per això, ha reiterat que es faran torns per entrar i sortir de l'escola, per sortir al pati i per dinar. En aquest sentit, ha afirmat que també es poden fer servir altres espais que no siguin el menjador a l'hora de dinar. En cas de detectar un possible cas, Bargalló ha assegurat que al setembre hi haurà protocols que marcaran com actuar i ha confiar estar en condicions "de poder reaccionar més ràpidament davant d'un cas sospitós". Ha explicat que ara s'actua quan una persona diu que té símptomes, com ha passat a Mataró, però ha confiat que al setembre hi haurà protocols "més exactes". En tot cas, si es considera que s'ha de tancar el centre, es farà.  Ha afegit però que no s'ha de repetir el que va passar al març i si passa alguna cosa hi ha d'haver una actuació "per no causar més danys al alumnes que el dany de tancar l'escola".  Sobre la contractació de professorat, ha afirmat que el nombre final dependrà de quines agrupacions s'acabin decidint i ha afegit que no es contractaran només mestres sinó altres categories com personal d'administració i serveis, vetlladores o monitors, entre d'altres. El conseller no ha concretat xifres, tot i apuntar que "han anat apareixent", com els 9.000 que va dir la portaveu del Govern, Mertixell Budó. "En pocs dies podrem fer una anàlisi més clara dels espais que falten, les agrupacions d'alumnes que hem de fer i sortirà una xifra", ha manifestat. Les contractacions es faran a  partir de l'1 de setembre.

Summary: Bargalló diu que el curs començarà el 14 de setembre i amb grups de "segurament més de 15"


El Departament d’Afers Exterior ha publicat aquest dijous una enquesta que indica que els catalans que resideixen a l’exterior valoren “molt positivament” els serveis que ofereix el Registre de Catalans Residents a l’Exterior. L’enquesta, que avalua la satisfacció dels usuaris, mostra que els serveis més ben valorats són amb un 8,36 la Targeta Sanitària Individual, que garanteix l’accés al sistema sanitari català en les estades temporals a Catalunya, amb un 7,66 el Carnet eBiblio Catalunya, que fa possible el préstec de continguts digitals del Sistema de Lectura Pública de Catalunya, i amb un 7,63 el Carnet Jove, que dona avantatges en l’adquisició de productes i serveis culturals, socials i participatius.  Des del març, la Targeta Sanitària Individual, el servei més ben valorat del Registre de Catalans a l’Exterior, garanteix l’accés al sistema sanitari català a més de 600 catalans residents a l’estranger. Aquest servei era, des de feia temps, un dels més reclamats pels catalans residents a l’exterior.  El Carnet eBiblio Catalunya i el Carnet Jove han estat també entre els serveis més ben valorats per part dels usuaris. Tanmateix, altres serveis com l’accés gratuït a publicacions de pagament a través de la plataforma iQUIOSC.cat, amb un 7,24, i els descomptes a la Xarxa Nacional d’Albergs Socials de Catalunya (XANASCAT), amb un 7,06, també han aconseguit una bona puntuació.  L’enquesta també indica que la major part dels catalans a l’exterior han conegut el Registre de Catalans Residents a l’Exterior a través de les xarxes socials i, en segon lloc, a través de les seves famílies.  El Registre de Catalans Residents a l’Exterior ofereix aquests serveis des del març per tal de donar resposta a les necessitats dels catalans residents a l’exterior pel que fa a l’accés a serveis en l’àmbit de la sanitat, joventut i cultura. Es va crear gràcies a la Llei de la Comunitat Catalana a l’Exterior, aprovada pel Parlament el mes de maig. Aquesta llei reconeix per primer cop els catalans a l’estranger com a subjectes de drets i deures en l’àmbit de les competències de la Generalitat. A partir d’ara, es realitzaran enquestes periòdiques amb l’objectiu d’establir una via de comunicació amb els usuaris, avaluar les necessitats dels catalans que viuen a l’exterior i valorar possibles millores en els serveis.

Summary: Els catalans a l’estranger avaluen “positivament” els serveis del Registre de Catalans Residents a l’Exterior


El ple de l’Ajuntament de Tarragona ha rebutjat aquest dilluns retirar la pancarta de suport als presos independentistes que penja de la façana del consistori. La moció del PP no ha prosperat pel vot de les formacions independentistes (ERC, Junts per Tarragona i CUP) i d’En Comú Podem (ECP). La pancarta es va col·locar el 25 de juliol després d’un acord de ple en el qual els comuns es van abstenir i que va tirar endavant per l’absència d’un regidor socialista, que va desembocar en un empat que el vot de qualitat de l’alcalde Pau Ricomà va desfer. A banda, el PP va presentar divendres un recurs a la Junta Electoral de Zona perquè instés a la seva retirada, coincidint amb l’entrada d’un període electoral. Des del consistori s’assegura que encara no ha rebut cap requeriment. A diferència de la votació del juliol per col·locar la pancarta on ECP es va abstenir, avui els comuns han votat en contra de retirar-la. El conseller de la formació, Hermán Pinedo, ha justificat el seu vot per la “defensa dels drets i llibertats, i dels Drets Humans”. “Són persones que estan empresonades injustament. Estarem sempre al seu costat”, ha afirmat. El vot contrari de Pinedo ha desfermat les crítiques dels partits unionistes. El portaveu de Ciutadans, Rubén Viñuales, ha assegurat que els comuns defensen “la poltrona”. Des del PSC, la portaveu Sandra Ramos, ha apuntat que per a ECP és més important el pacte de govern amb ERC que els seus principis. Per Ramos la presència de la lona no és una qüestió de drets humans i ha reiterat que no creu que els polítics independentistes siguin presos polítics. A més ha apel·lat a la neutralitat del consistori. “Ens esteu robant la casa de totes i tots, i a això no hi ha dret”, ha assenyalat. Per part del PP, el seu portaveu José Luís Martín, ha indicat que estan “cansats” de l’ús partidista de l’espai públic. “Estem sotmesos a la tirania d’uns quants”, ha dit dirigint-se al batlle republicà. El plenari tampoc ha donat suport a una moció del PSC que defensava que calgués una majoria de dos terços del ple per col·locar qualsevol pancarta a l’Ajuntament. L’alcalde, Pau Ricomà, ha acusat el PP de voler eliminar l’autonomia municipal amb el recurs a la Junta Electoral. “Saben on tenen els còmplices. Buscaran subterfugis legals per imposar la minoria”, ha etzibat als populars. Des del grup municipal d’ERC, el portaveu Xavier Puig ha avançat que al consistori es penjaran altres pancartes, com alguna en suport de les persones refugiades. Sobre la lona a debat, per Puig el problema “no és la pancarta sinó l’existència de presos polítics a l’Estat espanyol, com passa a Turquia”. El republicà ha criticat que socialistes i populars vagin junts per demanar que es restringeixin drets i llibertats i ha exposat que “la neutralitat afavoreix el grup opressor”. Des de Junts per Tarragona, Dídac Nadal, ha defensat que el missatge de “llibertat presos polítics” no té relació amb l’independentisme, sinó amb els drets de les persones. Des de la CUP, Laia Estrada ha rebutjat la “suposada neutralitat” d’altres pancartes. “La que rebutja els abusos sexuals no agrada als masclistes i la dels refugiats no agrada als racistes”, ha indicat. També ha carregat contra les lones que es pengen al consistori per Santa Tecla, algunes de les quals duen els logotips d’empreses patrocinadores. Per Estrada, algunes són companyies que “enverinen” els tarragonins.  Rebutjada una moció de suport als empresonats del 23-S A proposta de la CUP, s’ha debatut per la via d’urgència una moció de suport als empresonats per l’operació Judes, que ha estat rebutjada. En aquesta ocasió els dos consellers d’ECP no s’han alineat amb els independentistes, sinó que s’han abstingut. Pinedo ho ha justificat perquè ha assegurat que no té tota la informació per poder-se posicionar.  La moció instava el consistori a denunciar “la campanya de criminalització” de l’independentisme i “l’intent” d’equiparar-lo amb el terrorisme, així com rebutjar l’operació de l’Audència Nacional i la Guàrdia Civil i denunciar una “deriva repressiva de l’Estat”, a més de demanar que es retirin els càrrecs als set empresonats. “No tenim el menor dubte que l’operació busca sembrar el terror. Vol prevenir les mobilitzacions de cara a la sentència”, ha afirmat Estrada, que ha qualificat de “muntatge” l’operació Judes. A més ha assegurat que és “una vergonya” que ECP no hi hagi votat a favor. Per la seva banda, Dídac Nadal ha apuntat que l’Audiència Nacional és hereva del Tribunal de Orden Público franquista i ha posat en dubte la llei i les actuacions judicials. Des de Ciutadans, Rubén Viñuales ha acusat els grups independentistes de fer creure a la població que hi ha una conspiració entre “jutges, fiscals, partits no independentistes, policies i Doraemon”, ha ironitzat. A més, ha preguntat als sobiranistes: “Si aquestes persones reconeixen que ho estaven fent, vostès què faran?”. Sandra Ramos, portaveu del PSC, ha recordat que ells mai han posat en dubte el pacifisme de l’independentisme i ha considerat que la moció era una “violació de la separació de poders”. També ha instat a tothom a condemnar “tota la violència, l’efectuada i la planificada”. Crítiques al govern per la gestió de la crisi de l’amfiteatre Divendres passat l’Ajuntament de Tarragona va decidir tancar l’amfiteatre romà per problemes en l’estructura del monument. Tal i com va reconèixer el conseller de Patrimoni, Hermán Pinedo, el govern municipal va rebre el 10 de setembre l’informe que alerta de les deficiències, però el dia 16 s’hi va celebrar un acte amb més de 600 persones.  Per l’oposició no es va actuar amb rapidesa i es va posar en perill la integritat física dels assistents. Rubén Viñuales ha afirmat que encara ara els grups de l’oposició no han tingut accés a l’estudi i ha instat el govern a solucionar els problemes. Per la CUP el problema ve des de fa molts anys i han considerat que durant tot aquest temps ha estat una imprudència que el monument estigués obert al públic. Pinedo ha insistit que la situació es “d’urgència però no d’emergència” i ha apuntat que s’hauria d’haver tancat fa anys per fer-hi obres.

Summary: El ple de Tarragona rebutja retirar la pancarta de suport als presos independentistes amb el ‘no’ d’En Comú Podem


El Govern condemna l'homicidi i expressa el seu sentit condol a la família de la víctima ACN Barcelona.-El president de la Generalitat, Carles Puigdemont, s'ha mostrat aquest dijous "consternat" per l'assassinat d'una dona a mans d'un mosso d'esquadra, que després s'ha tret la vida. "Consternat per l'assassinat d'una dona en un nou cas de violència masclista, a Sant Feliu de Llobregat. El meu condol als familiars", ha dit a través de Twitter. El Govern també ha condemnat l'homicidi "enèrgicament" i ha expressat el seu sentit condol a la família de la víctima. La presidenta de l'Institut Català de les Dones (ICD), Teresa M. Pitarch, ha reiterat el compromís de continuar treballant per a la prevenció, la detecció, el ple suport i la recuperació de les dones que es troben en una situació de violència masclista i el seu entorn.  "Cal l'esforç de tothom per arribar a l'objectiu de garantir el dret de les dones a poder desenvolupar la seva vida sense cap forma ni àmbit en què encara ara es manifesta la violència masclista", ha dit Pitarch, que ha reconegut que cada dia hi ha més coneixement i sensibilització sobre aquesta qüestió.  Ha recordat que l'Institut Català de les Dones posa a disposició de les dones i del seu entorn el telèfon 900 900 120, que és un servei permanent d'assessorament i d'urgència. També ha recomanat adreçar-se a algun dels cent serveis municipals o comarcals d'informació i atenció a les dones (SIAD) que ofereixen atenció en tot el territori.

Summary: Puigdemont es mostra "consternat" per l'assassinat d'una dona a mans d'un mosso d'esquadra


Renfe ha informat que quan passaven deu minuts de les dues del migdia s’ha produït un descarrilament d’un tren de mercaderies a Cervera de la Marenda, en territori francès, a la Catalunya Nord. Encara es desconeixen les causes del descarrilament i tampoc se sap si el tren anava ple o buit. A causa d’aquesta incidència, s’ha interromput la línia ferroviària que connecta aquesta localitat i Portbou. Un fet que afecta els combois i serveis de la línia R11 entre aquestes dues estacions. Per facilitar la mobilitat dels viatgers, Renfe ha establert un servei alternatiu per carretera entre aquests dos municipis que es troben a uns deu quilòmetres de distància. A part, la companyia informa d’aquesta incidència a través de la megafonia dels trens, estacions, la web de Rodalies de Catalunya, per missatges i a través de les xarxes socials.  Fonts de Renfe assenyalen que desconeixen les causes del descarrilament d’aquest tren de mercaderies i que tampoc tenen constància si el comboi anava carregat o buit. En aquests moments, els serveis tècnics s’han desplaçat fins al lloc dels fets per avaluar la situació i encara no hi ha previsió de quan podria restablir-se la línia.  L’alcalde de Portbou, Josep Lluís Salas, ha assenyalat que desconeixia els fets i que a dos quarts de dues del migdia ha passat per la vila un tren en direcció sud procedent de Cervera de la Marenda sense problemes.

Summary: Tallada la circulació ferroviària entre Cervera de la Marenda i Portbou pel descarrilament d’un tren de mercaderies


El Departament de Treball, Afers Socials i Famílies ha intervingut aquest dimecres la residència de gent gran Ballús de Valls per la "situació crítica" en què ha quedat després que s'hi hagin confirmat deu positius per coronavirus i el 70% de la seva plantilla estigui de baixa, amb símptomes de la malaltia. Segons informa el Govern, atenent a l'alerta dels gestors privats del centre, s'ha encarregat a la fundació pública municipal Vilaniu la gestió immediata de l'equipament, amb una seixantena de residents. Així mateix, s'ha designat un funcionari públic per supervisar i coordinar les mesures adoptades i garantir que l'activitat del centre residencial es presti garanties.  Els informes del responsable del centre i dels serveis d'inspecció del Departament determinen que el centre residencial "presenta una situació excepcional pel que fa la manca de  treballadors que l'impossibilita per prestar un servei adient". Treball, Afers Socials i Famílies justifica que ha pres aquesta mesura d'urgència per a garantir "el bon funcionament de l'equipament", que disposa de 62 places residencials –59 de les quals estan ocupades. La decisió, a més, dona compliment a una instrucció recent de la Secretaria General del Departament de Treball, Afers Socials i Famílies, amb motiu de la crisi de la covid-19, segons la qual "en funció de la situació epidèmica i assistencial de cada centre residencial o territori concret i sempre atenent a principis de necessitat i de proporcionalitat, pot intervenir els centres residencials".  Dimarts l'executiu espanyol va acordar noves mesures per tal de facultar les comunitats autònomes a intervenir aquesta mena de centres, ja sigui ordenant altes, baixes, reubicacions o trasllat de residents a altres centres, establir les mesures per posar en marxa "nous centres residencials" o modificar la capacitat dels existents. També a designar un empleat públic per dirigir i coordinar l'activitat assistencial i a fer-hi inspeccions.  Un 70% de la plantilla està de baixa El brot a la residència es va detectar fa pocs dies i se sospita que podria tenir relació amb el d'Igualada. El primer senyal d'alarma van ser els símptomes que va presentar una infermera, ara ingressada amb pneumònia en un hospital de Lleida. A banda, també hi ha una doctora i vuit avis que han donat positiu per coronavirus. La majoria del personal -el 70%, aproximadament- està de baixa perquè presenta símptomes. La psicòloga de la residència també està de baixa i aïllada a casa seva.  Segons han apuntat a l'ACN fonts municipals, la fundació Vilaniu hi intervé amb personal i recursos per donar assistència als residents -alguns en estat greu, segons el consistori- i també per tallar tota via de transmissió del virus a l'exterior. Els avis afectats estan en aïllament igual que la resta d'usuaris no infectats i se segueixen les mesures de seguretat per evitar la propagació.  En les darreres hores el centre també s'ha posat en contacte amb la subdelegació del govern espanyol per demanar el suport de la UME -Unitat Militar d'Emergències- en la neteja i desinfecció de l'equipament.

Summary: El Govern intervé una residència de gent gran de Valls en "situació crítica" amb deu positius de coronavirus


El jutjat contenciós administratiu de Tarragona ha admès a tràmit la demanda contra l’Ajuntament de Tortosa per incompliment de la Llei de Memòria Històrica, presentada per l’advocat de Madrid especialitzat en Drets Humans i Memòria Històrica Eduardo Ranz. Ara, el consistori té un marge de 20 dies per aportar l’expedient administratiu. Segons els documents que s’aportin, el jutge decidirà si se celebra judici o dicta sentència, que podria significar ordenar la retirada del monument franquista del riu Ebre. Ranz ha afirmat que “la qüestió és clara” segons la llei, que demana la retirada dels símbols d’exaltació franquista. “No hi ha major exaltació que el monument, amb les seves dimensions”, ha dit. Tot i que la demanda ha estat admesa a tràmit, l’Ajuntament de Tortosa considera que pot acabar en no-res. Per Ranz, que va presentar la demanda tres dies després de la consulta popular a Tortosa, la llei "és clara", i apunta que cal elaborar un catàleg de vestigis i retirar els símbols d'exaltació. "No hi ha exaltació més gran que la d'aquest monument, visible a tot l'Ebre", ha defensat el lletrat, que lamenta que el consistori i l'alcalde, Ferran Bel, "faci cas omís" de la Llei de Memòria Històrica. Per l'advocat, els arguments de Bel "són idèntics a l'extrema dreta espanyola". L'Ajuntament de Tortosa té un termini de 20 dies per presentar la documentació corresponent. Segons ha explicat Ranz a l'ACN, el procés dependrà del que s'aporti. "Si són documents interpretables o discutibles, aniran a judici; si són informes tècnics o drets de petició, es donarà per conclòs el procediment i el jutge dictarà sentència", ha aclarit l'advocat. En cas que el consistori no aportés l'expedient, el jutjat podria imposar una multa a l'ajuntament. Primera sentència a Olmedo, Valladolid L'advocat madrileny ha presentat una vintena de demandes a diversos ajuntaments de l'Estat on considera que també s'està vulnerant la Llei de Memòria Històrica. Entre els casos hi ha el d'Olmedo, a Valladolid, on aquesta setmana s'ha dictat sentència amb una ordre de retirada dels símbols franquistes que quedaven al municipi. En aquest cas, es tracta d'un nom de carrer, Onésimo Redondo. Segons assenyalen els mitjans locals, la sentència –resolta en només dos mesos- ve després que el consistori hagi decidit actuar per "assentiment a la demanda", que implica la conformitat amb la part demandant. Acatar el resultat de la consulta Al contrari del que ha passat a Olmedo, l'Ajuntament de Tortosa rebutja que pugui arribar a actuar per "assentiment a la demanda" i assenyala que té previst acatar el resultat de la consulta popular celebrada el 28 de maig a Tortosa, en què un 68% dels participants va decidir reinterpretar el monument i no retirar-lo. També s'apunta que, encara que s'hagi admès a tràmit la demanda, això no significa que acabi en sentència perquè creuen que es podia acabar arxivant. D'altra banda, l'Ajuntament recorda que Ranz ja va denunciar via penal l'alcalde de Tortosa, Ferran Bel, pel mateix motiu, fa un any i mig. En aquella ocasió, el Tribunal Suprem va arxivar les denúncies i des del consistori creuen que la demanda pot tenir el mateix final. "Ara és diferent", ha assegurat Ranz, que ha admès que "la via penal no era l'adequada" i que la via contenciosa administrativa sí que ho és. La demanda La demanda –presentada el 31 de maig- reclama que s'obligui a l'Ajuntament de Tortosa a elaborar un catàleg de vestigis relatius a la Guerra Civil espanyola i a la dictadura, a més de la retirada immediata de tots els símbols d'exaltació de la Guerra Civil o la dictadura. A més, demana la reemissió completa de l'expedient administratiu on consten els documents, proves dictàmens, acords, notificacions i altres diligències sobre l'afer. En la demanda, el lletrat demana que es prengui declaració al secretari general del consistori, a l'alcalde, i a la consellera de Governació, Meritxell Borràs.

Summary: Admesa a tràmit la demanda contra l’Ajuntament de Tortosa per incompliment de la Llei de Memòria Històrica


Els Amics de les Arts i La Iaia, dues bandes amb nous discos sota el braç, i un concert 'a mida' de Sopa de Cabra en què el públic podrà escollir les cançons que vol sentir de la banda són les noves incorporacions del Canet Rock 2017. Aquests artistes s'uneixen a la quinzena de bandes que actuaran a la 4a edició del certamen, entre les quals Txarango, Jarabe de Palo, Zoo, Gossos, Buhos, Itaca Band o Doctor Prats. El Canet Rock se celebrarà l'1 de juliol a Canet de Mar. Canet Rock reunirà a l’escenari del Pla d’en Sala els temes dels nous discs de Txarango, Els Amics de les Arts, Zoo, Itaca Band i La iaia. Aquest darrer grup estrenarà en exclusiva el seu nou i tercer disc a Canet. L’integrant del grup, Ernest Crusats, ha explicat que el disc “està en procés”, però que esperen que surti a la llum “al juny”.  Els Amics de les Arts, que treuen el seu nou disc aquest divendres, han manifestat que a Canet Rock el que hi van a tocar són els seus ‘hits’. L’integrant del grup, Joan Enric Barceló, ha explicat que “s’ha de tocar el que la gent demana” i és per això que el seu concert “no estarà basat amb el disc nou”.  Dalt de l’escenari Itaca Band presentaran el seu quart disc i Zoo tocarà el repertori del seu segon àlbum. A més, formacions joves com Doctor Prats o Buhos també formaran part per primera vegada del cartell del festival.  El festival també comptarà amb l’actuació de Jarabe de Palo, en el que serà el seu concert de retorn com a banda. Pau Donés i el seu grup oferiran un concert únic anomenat ’20 años de Jarabe de Palo’, en el que repassaran els millors temes de la seva carrera.  Repeteixen al festival Gossos, que portaran els temes del seu darrer disc ‘Zenit’,  Josep Maria Mainat, Miquel del Roig i DJ Codina, que tornen a estar presents de nou al cartell del festival.   En aquesta 4a edició, també hi haurà una actuació en col·laboració amb la plataforma Cultura amb Causa, de la qual en forma part juntament amb altres 6 festivals catalans, que pretén denunciar l’actual situació de les persones refugiades a Europa. Josep Maria Mainat, assessor i fundador de l’històric Canet Rock, ha expressat que la plataforma Cultura en Causa tenen “la cultura com a mitjà de transformació social” i està “molt orgullós” que Canet Rock ara en formi part.  Nou Concurs #actuaCANETROCK Com a novetat en aquesta edició l’organització presenta el concurs #actuaCANETROCK per a grups musicals del país. La convocatòria està oberta per a totes aquelles bandes amb un o més àlbums publicats al mercat i més de 20 concerts acreditats en directe. El concurs es durà a terme de l’1 al 15 de març i el premi serà poder participar en l’edició d’enguany.   ‘Hits de’ Sopa de Cabra Sopa de Cabra serà la banda protagonista en la tercera edició dels ‘Hits de...’. Els espectadors seran els encarregats d’escollir quines són les 10 millors cançons de la seva història i aconseguir que sonin a l’escenari del Pla d’en Sala. El públic podrà votar a través de la pàgina www.canetrock.cat.  Festival per a tots els públics El festival obrirà les seves portes a les 4 de la tarda i oferirà fins a les 6 del matí 12 hores de música en directe i sense interrupcions. Enguany el festival obrirà les seves portes a 20.000 espectadors, igual que en l’edició anterior.

Summary: Els Amics de les Arts, Sopa de Cabra i La Iaia s'uneixen al cartell del Canet Rock 2017


L'Hospital Universitari de Bellvitge (HUB) té previst editar abans del pròxim Sant Jordi un llibre amb una cinquantena de relats de pacients del centre. Serà el fruit del primer any de la posada en marxa del projecte RELAT-Hos , pioner a l'Estat, que convida els pacients de l'hospital a escriure un relat mentre estan ingressats. La impulsora del projecte, la infermera Antonia Castro, destaca que l'objectiu és" humanitzar l'estada hospitalària a partir del valor terapèutic de l'escriptura". Al seu torn, Marc Moliner, cap d'infermeria de l'HUB, valora molt positivament els resultats de la iniciativa i es mostra convençut que pot ajudar a reduir l'estada mitjana dels pacients i fer-la més agradable. El projecte RELAT-Hos es va posar en marxa el passat mes de novembre i aquest dilluns l'auditori de l'HUB ha acollit la primera trobada de relators i professionals del centre hospitalari. Durant la jornada, diversos dels participants han explicat les seves experiències i llegit fragments dels relats i els directius de l'hospital n'han destacat els beneficis. Un dels relators que han estat protagonistes en la trobada ha estat la Queralt Rubio, una expacient del centre que es va sumar al projecte quan estava ingressada a l'HUB perquè li retiressin les restes d'uns ganglis després de tres anys de tractaments contra un càncer. Per ella escriure el relat de la seva estada a l'hospital "va formar part del seu procés de curació a nivell intern i emocional".  En el cas de la Queralt, va escriure un relat sobre l'experiència que va viure mentre l'operaven. Una experiència, destaca, que li va servir "per deixar moltes coses enrere i lliurar-se d'una càrrega molt gran" que "li va canviar la vida". És per això que anima a tothom que estigui ingressat en un hospital a compartir la seva experiència per, d'aquesta manera, alliberar pors i inseguretats.  Pel David Herrera, un altre dels relators, sumar-se al projecte i escriure la seva història li va servir per explicar com va superar un atac de cor, quatre parades cardíaques i l'amputació d'una cama i per demostrar que malgrat tot el que va patir "mai va perdre ni l'optimisme ni les ganes de viure". A qui passi per situacions complicades com la seva li recomana que comparteixi el seu dolor i que intenti "trobar la part positiva" a qualsevol situació per molt dura que sigui.  Pels responsables del centre hospitalari, el projecte RELAT-Hos, junt amb d'altres com 'Música en vena', és una eina més per humanitzar l'estada dels pacients a l'hospital i fer-la més agradable. En aquest sentit, el director d'infermeria de l'HUB,  Marc Moliner, ha destacat la bona acollida que ha tingut entre els pacients fins el punt que en menys d'un any ja tenen a punt el primer llibre on es recolliran la primera cinquantena de relats.  Malgrat que encara és d'hora per treure conclusions, Moliner ha reconegut que treballen amb la hipòtesi que el projecte té efectes beneficiosos pels pacients perquè els ajuda a alliberar tensions i els millora l'estada i que pot ajudar a reduir l'estada mitjana d'ingrés dels pacients.

Summary: L'Hospital de Bellvitge editarà un llibre amb una cinquantena de relats de pacients


Els arqueòlegs han localitzat noves restes de mamut i eines de pedra de fa un milió d’anys al Barranc de la Boella, a la Canonja (Tarragonès). L’any 2007 un equip format per membres de l’Institut Català de Paleoecologia Humana i Evolució Social (IPHES) va emprendre la primera excavació sistemàtica en una extensió de poc més de 13 metres quadrats, la qual va permetre recuperar les defenses de dos mamuts i una important col·lecció d’eines de pedra. Des d’aleshores s’ha excavat en diferents àrees del barranc obtenint una gran quantitat de restes. L’objectiu principal de les dues ultimes campanyes ha estat obrir una extensió de 300 m2 en els jaciments de La Mina i la Cala 1. Enguany, en l’onzena campanya d’excavació, s’ha aconseguit arribar a nivells fèrtils. La Mina s’ha interpretat com la platja d’una riera del riu Francolí, que fa sobre un milió d’anys desembocava prop dels jaciments on ara excava l’IPHES. Un lloc propici per al trànsit de les primeres poblacions homínides i de grans carnívors que es desplaçaven a la cerca d’aliments i altres recursos. Aquest any s’han recuperat eines de pedra i restes d’hipopòtam, rinoceront, cavall i cérvols, així com abundants copròlits -excrements fòssils- de les grans hienes pleistocenes. A la Cala 1 s’han intervingut dos nivells. En el primer d’ells s’ha completat la col·lecció d’eines de pedra elaborades per neandertals, que ja es va intervenir l’any passat. Aquí s’han recuperat en total més de 300 eines lítiques, tot i que no s’han trobat associades a fauna. Al nivell inferior de la Cala 1, amb una datació de gairebé un milió d’anys, s’han obtingut noves restes de mamut associades a una cinquantena d’eines de pedra. “Això posa de manifest que les primeres poblacions europees eren capaces d’aprofitar la carn d’aquests grans animals, en un entorn que, segons suggereixen les restes de la Mina, fou prou hostil, ja que l’abundància de hienes entre altres grans carnívors, fou probablement elevada”, explica Palmira Saladié, codirectora de les excavacions al Barranc de la Boella juntament amb Josep Vallverdú, ambdós personal investigador a l’IPHES. “En tot cas, a tota la Cala 1 queda però molt per excavar els propers anys, fet que permetrà ampliar el nostre coneixements sobre les primeres poblacions del camp de Tarragona”, puntualitza la mateixa investigadora. A l’excavació d’aquest any hi han participat més de 50 persones, fonamentalment de l’IPHES en col·laboració estreta amb investigadors del Museu de Ciències Naturals de Madrid, amb els quals es treballa des de fa deu anys. També hi ha pres part estudiants voluntaris procedents de Barcelona, Girona, Tarragona, Alacant, Madrid, Albacete, Múrcia, Zaragoza, Extremadura, Galícia, Andalusia, Mèxic, Argentina i Itàlia. Les intervencions arqueològiques, la socialització i investigacions del jaciment del Barranc de La Boella es desenvolupa amb el suport de l’Ajuntament de la Canonja, la Diputació de Tarragona i l’Agència de Gestió d’Ajuts Universitaris i Recerca (AGAUR). A més, cal recordar que des del Projecte d’Especialització i Competitivitat Territorial (PECT) TurisTIC en família s’impulsarà l’acció ‘Mamut’, amb el suport de l’Ajuntament de la Canonja i liderat per la Diputació de Tarragona. Aquest projecte finançat al 50% pels fons europeus de desenvolupament regional FEDER pretén la creació i promoció de productes de tipus vivencial i educatiu entorn el turisme familiar vinculats a les troballes als jaciments prehistòrics del Barranc de la Boella, de gran rellevància científica per la seva antiguitat.

Summary: Localitzen noves restes de mamut i eines de pedra de fa un milió d’anys al Barranc de la Boella


El recinte Fabra i Coats acull novament l'acte central, el Gran Dau, que enguany ha tingut com a novetat un espai de joc destinat a infants de 5 a 12 anys ACN Barcelona.-El 6è Festival dedicat als jocs de taula Dau Barcelona tanca edició amb un èxit rotund de públic, afavorit per una programació ampliada que s'ha allargat del 17 de novembre fins aquest diumenge 26. "Ha estat un gran esforç però ha valgut la pena", ha assegurat a l'ACN el director del certamen, Oriol Comas. Entre les activitats que s'han dut a terme destaquen un 'room escape' instal•lat divendres a l'Estadi Narcís Sala del barri de Sant Andreu i en el que hi van participar 600 persones, o un nou espai al Grau Dau dedicat a nens i nenes d'entre 5 i 12 anys. El fet que sigui gratuït, que està pensat més per a un públic familiar que en jugadors experts i que se li atorgui als creadors de jocs de taula un paper destacat són algunes de les peculiaritats del certamen barceloní respecte a d'altres que se celebren a altres ciutats europees. Comas admet que encara s'està lluny d'arribar al nivell  d'altres ciutats que porten "30 o 40 anys de tradició" promovent els jocs i el seu valor divulgatiu i educatiu. Però les peculiaritats del certamen barceloní, entre els quals està l'organització a càrrec de l'Ajuntament de Barcelona, fa que comenci a destacar dins aquest àmbit.  La massiva resposta del públic és, com no pot ser d'una altra manera, un element bàsic, i enguany s'ha notat més que mai amb moments que s'han hagut de tancar portes durant una estona perquè no hi podia entrar més gent. És el cas del Gran Dau, traca final del festival que ha omplert aquest cap de setmana diversos espais del recinte Fabra i Coats de Sant Andreu de jocs i jugadors. En total, 200 taules per a jugar acompanyats de monitors i monitores que ajudaven a entendre la mecànica. 41 editorials, a més, han participat també en aquesta edició, que ha estrenat un nou espai, el 'Dauet' per a nens i nenes de 5 a 12 anys. "Hem de continuar amb la línia d'aquest any", assegura Comas, qui ha afegit que l'afluència anirà en augment. "L'èxit està en què tothom li agrada jugar: als qui li agrada jugar, juguen. I als qui no, si són convidats, també acaben jugant", ha sentenciat. Gala de Premis DAU Una de les novetats d'aquesta edició ha estat la gala d'entrega del Premis Dau Barcelona, que s'atorguen des del 2013 i que consta de tres categories. En la de 'Millor Autor', el guardó ha recaigut a la parella formada per  Inka i Markus Brand, creadors de títols com 'La Villa', 'La boca', o 'Rajas of the Ganges'. Pel que fa al premi al millor autor novell, aquest ha estat per Eugeni Castaño, qui entre l'octubre de 2016 i setembre de 2017 ha publicat dos jocs que destaquen per la originalitat de les seves regles i el seu caràcter amè i divertit:  'Cargolino Valentino' i  'Ticket To Mars'.  Finalment, el premi DAU a tota una trajectòria ha estat per al suec Dan Glimne, qui compta en el seu currículum amb creacions com 'Amber Road', 'Batavia', 'Dungeon Quest', 'Masterquiz o 'Willi Wacker', Ha estat el seu predecessor en rebre el reconeixement, David Parlett, qui ha estat l'encarregat de designar guanyador Glimne.

Summary: Una programació ampliada afavoreix l'èxit rotund de la 6a edició del Festival del joc Dau Barcelona


La diputada de Cs Marina Bravo ha criticat amb duresa que el govern espanyol hagi acceptat la proposta de la Generalitat d'establir un testimoniatge a través de la figura d'un observador en les trobades de la taula que hauria d'incloure els partits. En declaracions aquest dimarts al vespre des del Parlament de Catalunya, Bravo ha afirmat que "Sánchez és un 'xollo' pel separatisme". "No ens sorprèn que cedeixi de nou davant qualsevol petició per estar un dia més a la Moncloa", ha reblat.

Summary: Cs, sobre l'observador en les negociacions: "Sánchez és un 'xollo' pel separatisme i no ens sorprèn que cedeixi de nou"


El programa itinerant de cinema familiar, música i teatre 'Un dia de festa' celebra la tercera edició i arribarà enguany a onze poblacions de Catalunya del 12 de gener al 7 d’abril . 'Un Dia de Festa' és un matí o una tarda de cinema familiar, música, teatre i festa, una proposta cultural de Pack Màgic que presenta una nova manera d’anar al cinema amb els infants. Les pel·lícules que es projectaran són 'Tipitips: Qui sagna?' de Jessica Laurén (Suècia, 2011); 'La Unicorn' de Rémi Durin (França, 2017); 'L'estiu i la tardor al regne d’Escampeta' de Pierre-Luc Granjon i Pascal Le Nôtre (França, 2008) i 'One, two, tree' de Yulia Aronova (França/Suïssa, 2015).  'Un dia de festa' és un esdeveniment on la música i l'animació esperen els infants i les famílies a la porta del cinema i els conviden a gaudir de la festa. Un cop dins la sala, els infants gaudeixen d’una selecció de pel·lícules presentades i acompanyades de música, màgia, titelles i jocs. En acabar les projeccions, la banda de música acomiada el públic i l’acompanya fins a la sortida.   La iniciativa se celebrarà a 12 sales de cinema que fan possible que 'Un dia de Festa' arribi a Barcelona, La Garriga, Argentona, Sant Pere de Ribes, Granollers, Sant Feliu de Llobregat, Tàrrega, Sant Quirze del Vallès, Girona, Alpicat i Valls. 'Un dia de festa' és un projecte de Pack Màgic amb la col·laboració de la companyia de teatre Xip Xap i Alla Kinda, empresa dedicada a creació, il·lustració i animació.

Summary: El programa itinerant de cinema familiar, música i teatre 'Un dia de festa' celebra la tercera edició a onze municipis


El Govern ha decidit fer-se càrrec de la construcció de la seva nova seu a Manresa i invertirà 4,5 MEUR en una primera fase, que es preveu iniciar en el termini aproximat de dos anys. D'aquesta manera, l'Ajuntament no s'haurà de fer càrrec de les obres i podrà alliberar del seu pressupost l'1,2 MEUR que tenia previst destinar a aquesta finalitat. L'alcalde de Manresa, Valentí Junyent, ha assegurat que la participació directa del Govern fa "molt més ambiciós" el projecte, que s'amplia amb l'adquisició d'una nova finca adjacent als antics jutjats i que permetrà ampliar els metres quadrats de la nova seu en un 62%. El futur edifici reunirà en una sola finestra la delegació del Govern de la Catalunya Central i els serveis territorials d'Interior, Territori i Sostenibilitat, Salut, Empresa i Coneixement i Educació (aquest últim en una segona fase). Vic continuarà mantenint els serveis territorials de Cultura, Agricultura, i Governació.

Summary: La Generalitat invertirà 4,5 MEUR en la construcció de la primera fase de la nova seu del Govern a Manresa


La formació francesa Caravan Palace ha suspès el concert que havia de fer aquest dissabte a la nit a la sala de concerts El Mediator de Perpinyà per una "forta crisi de migranya de la cantant". Aquesta actuació formava part del cartell del Black Music Festival i tenia totes les entrades esgotades. El festival ha anunciat, a través del seu compte de Twitter, que el concert s'ha posposat. Quan hi hagi nova data n'informarà la sala de concerts on havia d'actuar. Aquest septet de París és un dels noms fonamentals i de referència de l’anomenat electro-swing, un gènere musical molt rítmic i ballable que reconeix influències creuades tant de Django Reinhardt com de Daft Punk.

Summary: Se suspèn el concert de Caravan Palace al Black Music Festival per una crisi de migranya de la cantant


El fill de l'expresident ha arribat acompanyat de dos agents vestits de paisà ACN Bolvir.-La policia espanyola s'ha dirigit aquest dimarts al migdia cap a Bolvir, a la Cerdanya, per registrar la segona residència que Jordi Pujol Ferrusola, fill de l'expresident de la Generalitat, té al municipi. Els agents han entrat a la finca amb algunes caixes de cartró per recollir documentació quan passaven uns cinc minuts d'un quart de tres de la tarda i n'han sortit unes dues hores més tard. Des de l'exterior de la casa, situada al carrer escoles de Bolvir, s'ha percebut moviment, tot i que les cortines estaven passades i no es podien veure amb detall. En total, hi han participat vuit membres de la policia espanyola, alguns d'ells vestits de paisà. Pujol Ferrusola, que segons fonts policials s'ha mostrat "molt col·laborador", ha arribat a casa seva acompanyat de dos agents vestits de paisà i amb el braç penjant, ja que es troba convalescent d'una operació quirúrgica. A les immediacions de l'habitatge, els esperaven cinc agents uniformats, un dels quals s'ha quedat custodiant l'entrada, mentre la resta de la comitiva, on també hi havia una funcionària de l'administració de Justícia, han entrat a la casa per començar el registre. Al cap de dues hores, el fill de l'expresident i els agents de policia han sortit de la casa i han marxat.

Summary: La policia espanyola registra durant dues hores la residència de Jordi Pujol Ferrusola a Bolvir


El ple de l'Ajuntament de Reus ha aprovat aquest divendres, amb dinou vots a favor i vuit en contra, una proposta del PP de suport al projecte d'ampliació del CRT de Vila-seca i Salou –anteriorment conegut com BCN World– i evitar la consulta plantejada sobre la qüestió. En la votació, l'equip de govern reusenc –format per CiU, ERC i Ara Reus– s'ha pronunciat, per primera vegada, de manera diferenciada. CiU, C's, PSC, PP i Ara Reus hi han donat suport; mentre que la CUP i ERC hi han votat en contra. Es dóna el cas que el Parlament va tombar, aquest dijous, una moció del PPC en la mateixa línia, amb els vots en contra de JxSí, CSQEP i la CUP. Montserrat Vilella, diputada de Junts pel Sí al Parlament i regidora de CiU a Reus, va votar-hi ahir en contra i avui a favor. El debat sobre BCN World ha centrat bona part del protagonisme de la sessió plenària al consistori reusenc d'aquest divendres, i ha evidenciat també la diversitat de postures de les diferents formacions. Així mateix, ha sorprès especialment el fet que la proposta dels populars, que insta específicament el Govern a que "desisteixi de la seva intenció de realitzar un referèndum" sobre el projecte, rebés el suport de CiU i Ara Reus. Els dos grups municipals s'han mostrat favorables a celebrar una consulta i, fins i tot, han demanat poder votar el text per punts, però han acabat donant-hi llum verda . La majoria del plenari ha donat ple suport al complex turístic i d'oci que està previst construir a Vila-seca i Salou. Des de CiU, Marc Arza ha reconegut que el projecte "ens agrada cada cop més", i ha destacat el fet que en els darrers anys hagi anat evolucionant i s'hagi adaptat al territori. La regidora de C's, Pepa Labrador, ha incidit en l'èxit de PortAventura i ha parlat de BCN World com l'oportunitat d'esdevenir "una referència mundial en turisme familiar i d'oci". També ha titllat de "suïcida" negar-se a un projecte "que portarà molts llocs de treball al territori i li donaria un gran impuls econòmic". Finalment, s'ha posicionat en contra de realitzar una consulta sobre la qüestió. Pel PSC ha intervingut Andreu Martín, que ha indicat que l'ampliació del CRT "pot solucionar la manca d'ocupabilitat al nostre territori", encara que ha deixat entreveure dubtes sobre la "precarietat" de les feines que es puguin crear. El popular Sebastià Domènech ha insistit en la necessitat de no retardar més el projecte, davant la possibilitat que s'acabi retirant, a la vegada que ha manifestat que "val la pena que no hi posem pegues" tenint en compte la qüestió de la creació de llocs de treball. Per Ara Reus, Dani Rubio ha assegurat que el projecte "té viabilitat, té futur i ens posiciona com a destí turístic", i ha exposat que pot ajudar a reactivar alguns sectors, com el de la construcció. Les formacions que han votat en contra del text dels populars són les que sempre s'han mostrat més crítiques amb BCN World, la CUP i ERC. El cupaire Xavier Angelergues ha qüestionat la legalitat del projecte, així com la qualitat dels llocs de treball que pugui crear. "Volen vostès pels seus fills aquests llocs de treball?", ha preguntat a la resta del plenari. Així mateix, ha criticat que els que van començar a tirar endavant la iniciativa ja no hi són. La republicana Noemí Llauradó, per la seva banda, ha demanat que es reformuli el projecte "en el context del turisme que tenim a la Costa Daurada", i ha justificat el seu vot en contra a la proposta dient que aprovar-la suposa donar suport a BCN World "a qualsevol preu". En la sessió plenària d'aquest divendres s'han aprovat dos documents que defineixen els codis de conducta, d’actuació i d’organització en el sí de la corporació municipal amb els objectius d’eliminar possibles desigualtats entre les dones i els homes —Pla d’Igualtat Intern— i d’evitar possibles casos d'assetjament sexual i assetjament per raó de sexe —Protocol contra l’assetjament. L'Ajuntament també s'ha dotat, per primera vegada, d’un Codi ètic i de conducta dels càrrecs públics i el personal eventual i directius de la corporació. Finalment, d'entre les mocions debatudes cal destacar el fet que s'hagi aprovat, per unanimitat, una proposta del PSC per a una línia d'autobús directa dels barris de Ponent a l'Hospital de Sant Joan de Reus.

Summary: L'Ajuntament de Reus avala BCN World sense necessitat de celebrar una consulta ciutadana


La Comissió Europea i l’Agència de l’ONU pels Refugiats (ACNUR) han posat en marxa aquest dilluns un sistema per oferir 20.000 places addicionals d’acollida per a refugiats a Grècia. El model funcionarà a través de subsidis per al lloguer privat i de l’acollida en famílies voluntàries. Les places ofertes serviran per oferir un lloc on viure a molts dels refugiats que participen al sistema de relocalització de la UE fins que no se’ls assigni el seu destí final. L’anunci de la CE i l’ACNUR coincideix amb la defensa de la cancellera alemanya, Angela Merkel, de reduir de forma “tangible” els refugiats que acull Alemanya, tot i que sense renunciar al seu “deure moral” a atendre’ls.  “Volem reduir de forma tangible el nombre de refugiats que arriben”, ha assegurat Merkel durant un congrés de la CDU a Alemanya. Es calcula que aquest any els demandants d’asil arribaran al milió de persones. Alemanya, com a potència econòmica i industrial de la UE, és el país que més refugiats rep, i Merkel s’ha compromès a seguir amb les seves “responsabilitats humanitàries” i amb el “deure moral i polític” de respondre a la crisi de Síria.  “Amb una estratègia centrada en Alemanya, la Unió Europea i el panorama global, aconseguirem regular i limitar la immigració”, ha dit Merkel davant del seu partit. El pla de la Comissió Europea per distribuir 160.000 refugiats en els propers dos anys entre els diversos estats europeus, però, avança a un ritme molt lent. De moment, només s’ha distribuït 184 refugiats arribats a Itàlia i Grècia, dels quals 12 van anar a l’Estat espanyol.  Al marge de l’esquema de la Comissió Europea, durant el tercer trimestre de l’any es van duplicar les demandes d’asil a la Unió Europea, amb Alemanya i Hongria com els països amb més peticions. Espanya va rebre 3.580 peticions d’asil, segons dades de l’Eurostat, lluny de les 108.305 d’Alemanya o les 17.640 de França.

Summary: La Comissió Europea i l’ACNUR ofereixen 20.000 places per a demandants d’asil a Grècia


El líder del PP, Pablo Casado, s’ha mostrat convençut aquest dimarts que el president del govern espanyol, Pedro Sánchez, assolirà pactes ocults amb ERC i el PDeCAT per obtenir els seus vots favorables als pressupostos generals de l’Estat per al 2019. En un esmorzar informatiu a Madrid, ha reclamat a l’executiu del PSOE que “deixi de donar indicacions irresponsables als jutges” mitjançant declaracions favorables a la llibertat provisional dels presos independentistes o d'un posterior indult. S’ha mostrat partidari novament de l’aplicació del 155. “La situació a Catalunya és insostenible i no sé a què espera el govern a posar ordre”, ha sentenciat. Casado ha assegurat que els jutges que actuen respecte del procés independentista estan fent la seva feina i "espera i confia" que la Fiscalia General de l’Estat i la Fiscalia del Tribunal Suprem faran el mateix.  En aquest marc, ha expressat la seva preocupació per les “indicacions irresponsables” dels ministres del govern espanyol amb declaracions favorables als presos o sense “rectificar immediatament” els qui com Joan Tardà demanen un gest a canvi dels vots als pressupostos. “Es que no me’n fio, i estic convençut que faran com a la moció de censura”, ha afirmat, i “per sota pactaran gestos”. Ha posat com a exemple el trasllat dels presos a Catalunya, on tenen “un règim discrecional de visites, trucades i reunions”. “Em temo que intentaran pactar per sota la taula no només amb ERC i el PDeCAT, sinó també amb el partit abertzale que també està demanant compromisos inconfessables que em temo que va parlar Zapatero amb Otegi en una reunió vergonyosa la setmana passada”.  Casado ha insistit en la necessitat d’activar un 155 que vagi més enllà del que va aplicar Mariano Rajoy i afecti també TV3, escoles, Mossos i administració penitenciària. Segons el líder del PP, Sánchez ho podria comunicar ja a Torra i obtenir el suport dels senadors del PP a la cambra alta. “Aquesta oferta segueix oberta, més encara perquè hem vist 'kale borroka', agressions a policies i un intent d’assalt al Parlament”, ha sentenciat. En aquest sentit, ha insistit que a Catalunya “hi ha un supremacisme que cal combatre” aprofitant ara les eleccions municipals. Si els partits constitucionalistes aconsegueixen governar a Barcelona, Tarragona i altres ciutats importants de la Corona “la quimera independentista cau”

Summary: Casado apunta a possibles pactes ocults de Sánchez amb ERC i PDeCAT per aprovar els pressupostos


Es considera poble petit aquell que té menys de 2.000 habitants. A Catalunya, n'hi ha 595 i molts comparteixen les mateixes problemàtiques: la pèrdua de població, l'accés a les noves tecnologies o les dificultats urbanístiques. Per aquest motiu, l'Associació Catalana de Municipis ha organitzat aquest divendres a Tavèrnoles (Osona ) una jornada que ha reunit una setantena d'alcaldes d'aquests municipis i que ha comptat amb la presència del conseller de Territori i Sostenibilitat, Josep Rull, a qui els alcaldes han reclamat que la futura llei de Territori tingui en compte la diversitat del país per evitar el despoblament. Segons han explicat, l'actual llei d'urbanisme és una "llei de talla única" que demana el mateix a un municipi de 200.000 habitants que a un municipi de 500. Rull els ha garantit que la nova llei tindrà en compte aquesta diversitat territorial i, no només això, sinó que els ha assegurat que la nova legislació no es farà si no té el consens d'un ampli sector del país. "Aquesta és una llei que ha de ser útil pels municipis petits, sinó no val la pena que la fem", ha assegurat. "Som pobles petits, però amb majoria d'edat i tenim dret a decidir com volem ser". Així s'ha expressat un dels alcaldes assistents al col·loqui que s'ha fet aquest divendres a Tavèrnoles amb representació d'una seixantena de municipis petits, de menys de 2.000 habitants.  Segons han explicat, els alcaldes estan "farts" que les lleis "les redactin gent des d'un despatx, que només trepitja els pobles petits quan està de vacances" i que, "si fossin per ells, encara ens farien treballar amb bous per tal que els nostres pobles fossin com pessebres".  Als alcaldes els preocupa, entre d'altres qüestions, que la futura Llei de Territori tingui en compte la diversitat del país per tal d'evitar un dels principals problemes als quals s'han d'enfrontar els darrers anys: el despoblament. "Volem poder construir les masies perquè els fills dels pagesos que es volen quedar al territori ho puguin fer", han expressat. Els alcaldes han lamentat la burocràcia urbanística que hi ha en l'actualitat i que els obliga a haver de dependre de les comissions territorials d'urbanisme "fins i tot per aixecar el mur d'una masia que s'ha esfondrat". En aquest sentit, han lamentat que l'actual llei d'Urbanisme, que data de l'any 2002, apliqui les mateixes normes urbanístiques per a un municipi de 200.000 habitants que per a un municipi de 500.  El col·loqui ha comptat amb la presència del conseller de Territori i Sostenibilitat, Josep Rull, qui els ha garantit que la nova llei de Territori s'adaptarà a la diversitat territorial i els ha avançat que la nova legislació donarà instruments diferents als municipis en funció de les seves característiques. "Plantejarem un tipus de plantejament urbanístic que sigui específic per a municipis de menys de 1.000 habitants, fàcils de tramitar i capaç d'aprofitar les oportunitats del territori", ha especificat. En aquest sentit, el conseller ha assegurat que no té cap mena de sentit que, ara per ara, els municipis triguin una mitjana de set anys a elaborar els seus plantejaments urbanístics.  "Hi ha un element que, per a nosaltres, és innegociable i aquest és la cohesió territorial, que la gent que es vol quedar a les comarques menys poblades de Catalunya s'hi pugui quedar a viure", ha explicat.  El conseller ha convidat els alcaldes i tècnics dels ajuntaments dels pobles petits a celebrar una reunió de treball –més àmplia que el col·loqui que s'ha celebrat aquest divendres- per tal de donar resposta a les seves necessitats i incloure les seves propostes. "No té cap sentit que fem aquesta llei sense el vostre consens", ha puntualitzat.

Summary: Els pobles petits reclamen que la llei de Territori tingui en compte la diversitat del país per evitar el despoblament


Discrepàncies entre les diverses associacions de comerciants de Barcelona a l'hora de fer balanç dels tres diumenges en què els establiments de les considerades 'zones turístiques' de la capital catalana han pogut obrir de 12 del migdia a vuit del vespre. Una de les entitats que més donen suport a la mesura, Barcelona Oberta, en fa un "balanç molt positiu". El seu president, Gabriel Jené, afirma que tot i que tres jornades són "insuficients" per impulsar la mesura, ha estat un "bon inici". Més prudent s'ha mostrat el president de la Confederació del Comerç de Catalunya (CCC), Miquel Àngel Fraile, qui afirma que encara és "massa aviat" per fer una valoració. En declaracions a l'ACN, indica que els resultats de vendes no semblen de moment satisfactoris. Com a aspecte positiu, Fraile destaca que s'està fent una inversió en atreure el "turisme urbà de cap de setmana", el qual "pot ser interessant". Del que no dubta el president de la CCC és que la iniciativa necessita encara més "difusió i promoció", i insisteix que no se'n pot fer de moment un balanç "ni satisfactori ni negatiu". Sí que ha apuntat com a greuges que han afectat les vendes el fet que el primer diumenge permès "va fer un temps infernal" amb vent i pluja, i que el segon diumenge –el passat dia 15-, coincidia amb el pont de Segona Pasqua, vigília de festiu a tot Catalunya. A més, aquell dia se celebraven esdeveniments esportius destacats com el Gran Premi de Catalunya de Fórmula 1, al Circuit de Montmeló, i la darrera i decisiva jornada de la Lliga de futbol, en el que el FC Barcelona va proclamar-se campió. Nova cita a la tardor Està previst que la iniciativa es repeteixi els dies 2 i 9 d'octubre. També s'ha d'afegir els dies de lliure obertura dins l'horari habitual a la ciutat de Barcelona coincidint amb campanyes importants com les rebaixes, els ponts o les festes nadalenques. A tall d'exemple, les botigues podien obrir els diumenges 3 i 10 de gener. Ja entrat a l'estiu, ho podran fer e 3 de juliol i el 15 d'agost, dilluns tot i que festiu per l'Assumpció. A la tardor-hivern podran obrir els comerços els dies  1 de novembre Tots Sants) i els dies 4, 6, 8, 11 i 18 de desembre. La normativa d'àmbit espanyol ja permet als establiments de menys de 300 metres quadrats que no pertanyin a cap gran cadena obrir tots els diumenges de l'any si ho volen.  Diferent criteri Respecte a la insatisfacció expressada per algunes federacions i agrupacions de botigues i comerços de la ciutat per els minsos resultats de vendes, Gabriel Jené ha apuntat que la mesura està pensada per atreure "turisme de compres". "No es tracta de desviar la clientela del comerç de barri al centre", assegura. "Ja tenim una competència forta que són les grans superfícies comercials", comenta. "Però també s'ha de tenir clar que la zona delimitada és per on passa el turisme i que és normal que en indrets més a la perifèria no hi hagi gent", afegeix. Barcelona Oberta es defineix com "la unió d'eixos comercials que comparteixen una visió del paper econòmic i social del comerç de proximitat del centre de la ciutat"  i que també representen el 'turisme de compres'. Un altre dels atractius turístics que va adquirint la capital catalana. L'entitat agrupa associacions que es troben a la zona d'influència de punts emblemàtics d'interès turístic. Està formada per  l'Associació d'Amics, Veïns i Comerciants de la Rambla i Plaça Catalunya, la Federació d'Associacions Barnacentre, Associació Pelai Centre i Plaça Universitat, Associació Rambla Catalunya i Travessers, Associació Amics del Passeig de Gràcia, Fundació el Molino (FEM), Associació de comerciants i empresaris Gaixample, Associació de Comerciants del Born Comerç, Associació de Comerciants de la Via Laietana, Agrupació de comerciants i industrials de la Barceloneta i l'Associació Gaudí Comerç.

Summary: Balanç desigual entre els comerciants pels tres diumenges de botigues obertes a les zones turístiques de Barcelona


Diversos ciutadans que van estar presents a centres de votació de Barcelona, Dosrius, Girona, Tortosa o Manresa l'1-O han relatat al Tribunal Suprem insults o cops per part de la Policia Nacional i la Guàrdia Civil aquell dia. Una veïna de Dosrius, Virgínia Martínez, ha explicat com guàrdies civils la van gravar mentre plorava dient-li que estava "fent el ridícul" i que li van dir "subnormal", mentre un votant d'un centre de Barcelona, Pere Font, ha denunciat que el van "agafar pels testicles". Entre aquests testimonis, demanats per l'advocat defensor Jordi Pina i alguns amb llaç groc a la solapa, hi ha hagut el de Joan BonaNit, que per primera vegada ha fet pública la seva identitat i ha mostrat el seu rostre. El president del tribunal, Manuel Marchena, ha avisat la fiscalia que no pot "retreure" als testimonis haver anat a votar aquell dia tot i que coneguessin les resolucions judicials. Durant les diferents declaracions, la fiscalia ha preguntat als votants si tenien coneixement de la suspensió del referèndum dictada pel Tribunal Constitucional (TC) o l'ordre d'impedir-lo del TSJC. "Tot i les resolucions, va decidir anar a votar?", ha preguntat a un dels testimonis. En aquest punt, el president del tribunal, Manuel Marchena, ha avisat el ministeri públic que no pot "formular un retret" als testimonis pel fet d'haver anat a votar tot i reconèixer en alguns casos que coneixien les resolucions judicials. "Ella en principi és lliure de decidir si vota, si no vota, si ho considera legal o si ho considera il·legal", ha assegurat Marchena.  "Em vaig trencar" Un votant de Dosrius, Virginia Martínez, ha explicat que, quan va intentar arribar al col·legi on hi havia el seu fill i el seu marit, un grup de guàrdies civils la van aturar. "Vaig intentar explicar que només volia entrar allí però no vaig ni acabar la frase, em van agafar per l'esquena i quan me'n vaig voler adonar ja estava d'esquena a terra totalment estirada", ha dit. La testimoni ha relatat que es va posar a "plorar histèrica dels nervis" i que li van dir que la identificarien. "Em van dir que em gravarien perquè estava fent el ridícul", ha afegit, "m'amenaçaven, plorava, cridava, em vaig trencar". De fet, ha dit que un d'ells la va titllar de "subnormal" i que ella li va replicar que no li faltés al "respecte". Joan BonaNit fa pública la seva identitat El primer testimoni en declarar aquest dimarts ha estat Joan Porras, conegut per ser el Joan BonaNit que donava la "bona nit" als presos independentistes quan estaven a Lledoners. Per primera vegada, s'ha conegut el seu cognom i ha mostrat la seva cara, ja que fins ara no es deixava gravar el rostre. Porras ha assegurat que a l'escola de Manresa on estava l'1-O s'hi van presentar sis furgonetes dels Mossos d'Esquadra, que van fer un "cordó policial", van mediar amb "tres advocats" que hi havia al centre, "van entrar i es van emportar les urnes". Porras ha remarcat que ho van fer  sense provocar "cap dany ni material ni físic a ningú", mentre aquell mateix dia havien vist imatges d'altres col·legis on "la Policia Nacional i la Guàrdia Civil havien anat a pegar als votants". Joan BonaNit també ha explicat que va passar la nit al col·legi amb la seva família i que va veure com un grup contrari al referèndum els va cridar des de fora "fills de puta" o "us matarem". "Ens vam quedar a dins i, al veure que no buscàvem cap conflicte, van marxar". En resposta a la fiscalia, ha remarcat que "en cap moment" es va plantejar que "unes votacions es poguessin considerar il·legals". "Si és així, hauríem d'estar asseguts a la banqueta milions de catalans". "Em trenquen la samarreta i se la queden a la mà" Un altre dels votants que ha testificat, Pere Sitjà, estava a Canyamars, a Dosrius (Maresme) i ha explicat com el van agredir. Ha explicat que la policia espanyola va començar a empènyer la gent cap a la paret del centre de votació, però que no estaven situats al davant de la porta. Segons ha dit, quan va intentar ajudar una noia amb crosses que havia anat per terra, un agent el va agafar per la samarreta i li va trencar completament quedant-se-la a les mans. Un altre el va agafar pel braç i, segons ha dit, un altre guàrdia civil el va colpejar amb la porra al cap, a la cuixa i li va donar un cop de peu. En canvi, ha dit que no va veure cap votant agredir policies i ha contestat a la fiscalia que sí que sabia que el referèndum estava suspès i que els cossos policials tenien ordres judicials per actuar i tancar el col·legi. "Em van agafar pels testicles" Un jubilat, Pere Font, ha explicat l'actuació de la policia a l'escola Víctor Català de Nou Barris. Ha relatat que els concentrats es van situar dins de l'aula on es votava, amb la porta oberta, i que ell va seure just a la porta. "Al meu cap va aparèixer un policia amb una maça i un altre amb unes tenalles, que no necessitaven perquè la porta estava oberta", ha dit. El testimoni ha assegurat que els agents van començar a actuar sense "dir res" i ha denunciat que a ell el van "agafar dels testicles" i a un altre "de les orelles". "Em van treure arrossegant-me i em van tirar com si fossin un paquet al carrer", ha afegit, "la caiguda em va provocar un hematoma al braç amb sang". Font ha volgut retreure a la policia que "no hi havia dret de tractar la gent gran d'aquesta manera" i que, posteriorment, una agent li va donar "un cop de puny a la cara". Font va posar denúncia als Mossos i ha remarcat que les lesions han estat reconegudes per un metge forense del jutjat d'instrucció número 7 de Barcelona, que és el que investiga l'actuació de la Policia Nacional a Barcelona l'1-O.   En resposta a la fiscalia, ha defensat que coneixia que el referèndum estava "prohibit", però ha replicat que "votar no estava prohibit". Les acusacions també han intentat saber qui li va indicar que anés al col·legi a primera hora del matí, però Font s'ha limitat a dir que ho va saber per "canals de whatsapp" compartits amb familiars. "Els bombers van rebre fort" Un altre dels testimonis ha explicat el que va veure al Servei Municipal d'Ocupació (SMO) de Girona. Ha dit que es van organitzar per entrar de deu en deu perquè hi havia molta gent i que van decidir que, si venia la policia, traurien de la fila la gent gran i els nens. "No es tractava d'impedir que entrés la policia, sinó de dificultar", ha explicat Martí Carreras. Ha descrit que els agents del CNP van accedir per una porta lateral que "no estava custodiada" i que primer se'n van endur material del SMO però no urnes.  Va ser per això que van tornar a entrar en busca de material electoral i, llavors, va ser quan van arribar els Bombers. Segons ha dit, es van posar entre la policia i els votants per evitar que els colpegessin i per "defensar-los". Carreras, que havia estat president de l'associació de veïns, ha remarcat que van intentar mediar amb la policia i demanaven parlar amb algun comandament i que a ells sí els responien però no als bombers. "Als bombers ni els parlaven, només els picaven de dalt a baix i als cascos, va haver-hi un bomber que li van trencar el braç, els van picar molt fort", ha explicat.  A preguntes de la fiscalia de si sabia que el referèndum era "il·legal", ha dit que sí però que pensava que això suposaria que l'Estat "no el reconeixeria" i que, per tant, entenia que no tindria "repercussió" per a l'Estat. "Com que no ho tindrien en compte, calia ser molts perquè allò que es decidís fos incontestable", ha manifestat. "No em volia perdre res" Una altra veïna de Dosrius, Carme Budé, ha explicat que, quan van arribar els guàrdies civils a l'Escola Castell del municipi, l'alcalde va traslladar als concentrats que s'avançaria per demanar l'ordre, però que "li van passar per sobre i van començar a repartir a tothom" sense donar-li temps al batlle "ni de demanar l'ordre". "Segons ha dit, "hi havia la mateixa quantitat d'agents que de gent" i que els concentrats "no es van oposar en cap moment".  En resposta a les acusacions, la testimoni ha admès que sabia que el referèndum estava suspès pel TC, però ha defensat que "votar és l'essència de la democràcia". També ha defensat que hi va anar des de primera hora: "Portàvem molts dies de molta tensió, cada dia ens aixecàvem amb notícies de registres i detencions i per fi havia arribat el dia del referèndum, no em volia perdre res, cap detall, volia veure-ho tot". A més, ha justificat haver estat allí tot el dia per "acompanyar" els veïns durant aquella jornada. La testimoni ha justificat que els concentrats insultessin els agents quan van marxar, no a la seva arribada, després de rebre una "pallissa". "Els Mossos van intentar entrar molts cops" Un altre votant que va ser al local social de Cànoves i Samalús (Vallès Oriental), Josep Fort, ha explicat que els Mossos van fer fins a quatre intents per entrar al local però que van reconèixer ells mateixos que no podien entrar "per la gran quantitat de gent que hi havia". "Som un poble de 3.000 habitants i hi havia fins a 600 persones", ha dit. A preguntes de Jordi Pina, ha dit que no hi va haver cap actuació violenta per part de la policia catalana i "encara menys" per part dels ciutadans. També ha descrit que ningú els va dir que havien d'anar al centre a una hora concreta i ha parlat d'una "autoorganització de la gent del poble".  A més, ha dit que cap grup contrari al referèndum es va presentar al local i que, per contra, hi havia gent que no tenia pensat votar i que "després de veure les imatges de les càrregues va anar a votar i va votar que sí". "La Policia Nacional va veure que era perillós per la quantitat de gent" Una altra testimoni, Mercè Alegre, ha explicat que la Policia Nacional va anar almenys dues vegades a l'escola La Llotja de Barcelona, però que no van acabar actuant. "Ells mateixos van veure que era perillós per a la gent", ha dit, per la quantitat de persones que hi havia concentrades. Però ha afegit que, tot i que ho van demanar a través d'un micròfon, "la gent no volia marxar, tot i que plovia, volien votar i hi havia cues immenses". Alegre, advocada de professió, ha qualificat de "festa" el que va viure en aquest centre durant els dies previs a l'1-O, "amb nens dormint allí" i amb un ambient "d'il·lusió, alegria i diversió". De fet, ha dit que agents dels Mossos s'hi van presentar diverses vegades i que van marxar "una mica molestos". "Vam dir als mossos que no els deixaríem passar" Un professor universitari, Víctor Manuel Suñé, ha explicat que els mossos es van presentar diverses vegades a l'escola l'Alzina de Barcelona, però que els van advertir que "no els deixaríem passar", que no va presenciar cap enfrontament verbal ni físic i que es van limitar a aixecar acta. Tampoc en va presenciar cap un altre testimoni d'un centre de Tortosa, Joaquim Vallès, que ha dit que els agents de la policia catalana hi van anar almenys dues vegades, van aixecar acta i es va poder votar durant tot el dia. "Era una gran festa, la gent estava molt contenta, amb molta alegria de poder votar", ha afegit.

Summary: Insults com "subnormal", cops de puny i agafada de testicles: el testimoni de votants de l'1-O al Suprem


L'Ajuntament de Lleida ha fet balanç aquest dijous del procés participatiu que va posar en marxa al març per consultar a la ciutadania sobre obres i inversions a executar enguany en els barris de la ciutat, seguint l'acord dels pressupostos municipals. Així, els lleidatans han proposat fins a 164 projectes perquè siguin inclosos en els pressupostos participatius. En concret, han presentat propostes 102 persones, 59 a títol individual i 43 en representació d'entitats. Per primer cop, la Paeria destinarà aquest 2017 un milió d'euros als pressupostos participatius, 800.000 euros per a un mínim de 16 projectes menors –amb un import inferior als 50.000 euros-, i 200.000 euros per a grans projectes de ciutat, l'import dels quals pot anar dels 50.000 als 200.000 euros. Les votacions per triar els projectes guanyadors tindran lloc de l'1 a l'11 de setembre, electrònicament, i presencialment els dies 12, 13, 14 i 15 del mateix mes. L'alcalde de Lleida, Àngel Ros, acompanyat d'altres membres de l'equip de govern i de la presidenta del grup municipal de Ciutadans, Ángeles Ribes, ha valorat el procés participatiu per a l'elaboració dels pressupostos participatius que ha impulsat la Paeria, arran d'una esmena de Cs incorporada als pressupostos 2017, per tal que els ciutadans de Lleida puguin decidir en quins projectes volen que l'Ajuntament inverteixi fins a un milió d'euros dels comptes municipals d'aquest any.  El tinent d'alcalde de Participació, Joan Gómez, ha destacat que des de l'inici d'aquest projecte s'han celebrat 22 reunions presencials dels Consells Territorials o de Barris que han tingut lloc entre el 30 de març i el 30 de juny, data en que va acabar el termini perquè els ciutadans de Lleida poguessin presentar tots aquells projectes que volen que la Paeria acabi executant. Així, del 12 al 28 de juny s'han dut a terme els debats sobre les propostes presentades.  D'entre les propostes presentades, 36 fan referència a la millora d'infraestructures urbanes i mobilitat; 35, a la millora del paisatge urbà i el mdi ambient; 30, a la millora d'equipaments i serveis sociocomumitaris; 16 se centren en la millora de centres cívics i altres espais municipals; 15, en la promoció d'activitats culturals; 13, en la promoció de la pràctica de l'esport; 7, en la promoció de la seguretat i el civisme, i uns altres 7 a la promoció de la seguretat i el civisme, entre altres. Pel que fa al procediment, els projectes seran seleccionats per una comissió tècnica que, fins al 20 d'agost, valorarà que les propostes compleixin els diversos requisits que fixa el procés de pressupostos participatius. Els projectes es classificaran en dos grups, segons la seva quantia. Per una banda, hi haurà els grans projectes de ciutat, amb un import d'entre 50.000 i 200.000 euros. Se'n podran aprovar entre un i quatre, per un import que no superi els 200.000 euros en total. D'altra banda, hi haurà els projectes menors, amb un import màxim de 50.000 euros. En aquest cas, se'n podran aprovar tants com sigui possible pel valor de la resta de la partida per a pressupostos participatius (800.000 euros) menys el cost de la realització de la consulta ciutadana. La Paeria vol garantir, però, que les 14 zones de la ciutat i les dues EMD (Sucs i Raimat) siguin beneficiàries de la implementació d'almenys un projecte cadascuna. Votació dels projectes A partir de la valoració tècnica dels projectes, aquests se sotmetran a consulta per mitjà de vot lliure, directe i secret dels veïns de la ciutat i de les EMD de Raimat i Sucs. Les votacions es podran fer de forma presencial o telemàtica. Així, les persones empadronades a la ciutat de més de 16 anys podran seleccionar els projectes que volen marcant al formulari de consulta un projecte gran i un màxim de tres de petits.  Es podrà votar electrònicament entre l'1 i l'11 de setembre. Per poder fer-ho, caldrà demanar a l'OMAC una clau d'accés per poder fer la votació online. Presencialment es podrà votar els dies 12 de setembre (centres cívics de Balàfia, Pardinyes i Secà), el 13 (centres cívics Bordeta, Cappont i Magraners), el 14 (Mariola, Ereta i Democràcia) i 15 (Sucs, Raimat i Llívia).

Summary: La ciutadania de Lleida proposa 164 projectes perquè siguin inclosos dins els pressupostos participatius de la Paeria


La fiscalia ha arxivat la investigació sobre la incompareixença de Mariano Rajoy i altres excàrrecs del govern espanyol en la comissió d'investigació del Parlament sobre l'aplicació del 155, com ara Soraya Sáenz de Santamaría, Dolores de Cospedal, Juan Ignacio Zoido, Enric Millo i Jorge Moragas. Argumenta que el reglament del Parlament estableix que les compareixences només poden requerir-se "amb relació a qüestions que són competència de la Generalitat". El Parlament, en canvi, argumentava que els exdirigents populars havien comés un delicte de desobediència. El ministeri fiscal remarca, però, cal analitzar primer si l'ordre suposadament desobeïda és "legítima" i s'ha emès "amb les formalitats legals que la dotin de deguda eficàcia dintre dels paràmetres que imposa el principi de legalitat".  També subratlla que cap dels exdirigents populars va comparèixer ni en primera ni en segona convocatòria, però tots ells van respondre als requeriments assegurant que no estaven obligats a comparèixer. Van esgrimir un dictamen del Consell d'Estat i jurisprudència del Tribunal Constitucional en aquesta línia. El fiscal reprodueix part del contingut del primer, que diferencia entre "requeriments" i "sol·licituds" de compareixença. En el primer cas, només poden dirigir-se a autoritats i funcionaris que depenen del govern que és objecte de control parlamentari.

Summary: La fiscalia arxiva la investigació sobre la incompareixença de Rajoy en la comissió d'investigació del 155


L'índex general de la xifra de negocis empresarial aquest mes de juliol s'ha situat en una taxa anual positiva del 8,2% en sèrie original cosa que suposa encadenar 24 mesos de creixements en termes interanuals, segons dades publicades per l'institut d'estadística espanyol.  A l'estat espanyol, tots els sectors d'activitat registren increments dels ingressos amb una especial incidència de les empreses d'indústries extractives i manufactureres amb un increment interanual del 9,3% seguit del comerç amb un creixement del 8,7%. Les empreses de serveis no financers de mercat han augmentat la facturació al juliol el 6,7% i les companyies elèctriques, d'aigua i gestió de residus ho han fet en un 5%, sempre en termes de sèrie original.

Summary: La facturació de les empreses creix un 8,2% al juliol i encadena dos anys d'increments anuals


La secretària d'Igualtat del PSOE, Carmen Calvo, ha comparegut aquest dilluns des de la seu de Ferraz després de l'executiva i ha refusat l'oferiment fet pel líder de Podem, Pablo Iglesias, des de l'assemblea de càrrec electes de Saragossa. Iglesias va estendre la mà als socialistes i els va demanar que els ajudessin a impulsar "un nou govern d'unitat plurinacional" que pugui organitzar el referèndum català. "Ara no és moment de crear problemes paral·lels, cada partit ha de saber què ha de fer constitucionalment i políticament parlant", ha valorat. Calvo també considera que la mesura de posar situar el coronel de la Guàrdia Civil Diego Pérez de los Cobos per coordinar les accions policials a Catalunya és "una mesura raonable". "Es preserva la convivència, la llibertat i la seguretat a Catalunya", ha defensat. Per al PSOE, la decisió no suposa cap invasió en les competències dels mossos. Ara bé, Calvo adverteix que "si es vol suplantar alguna competència cal fer-ho pels mecanismes previstos a la Constitució".  La secretària d'Igualtat ha estat l'encarregada de comparèixer després de la reunió de l'executiva dels socialistes. Després que Podem i les seves confluències celebressin una assemblea de càrrecs electes per buscar una sortida "dialogada" a la crisi catalana, el PSOE no ha entrat a valorar la proposta d'Iglesias, que els emplaçava a impulsar "un nou govern d'unitat plurinacional" que permetés convocar el referèndum a Catalunya.  "Ara no són moments de crear vies paral·leles, ara no és el que toca, no és moment de confrontació", ha valorat Calvo. "No cal avançar-se a escenaris ni crear problemes paral·lels entre els que estem disposats a defensar la constitució i la democràcia", ha afegit.  Novament, s'ha mostrat "preocupada" per la situació a Catalunya. Preguntada per l'actuació del govern espanyol i de les possibles mesures que pugui prendre d'aquí en endavant (com l'aplicació de l'article 155), Calvo ha dit que aniran valorant "a mida que vagin passant".  Ara bé, sí que ha assegurat que a l'estat espanyol es viu un "estat de normalitat constitucional". "Cap dret està suspès i tot continua vigent", ha manifestat. Calvo ha advertit Puigdemont que el referèndum "és il·legal" i també ha anat més enllà de l'1-O. "No és legal ni democràtic declarar la independència ni dos dies després ni quan sigui, la comunitat internacional no ho acceptarà", ha avançat.  Sí ha vist amb bons ulls la decisió de la fiscalia de situar al capdavant de la coordinació dels cossos policials a Catalunya el número 3 del Ministeri de l'Interior. Segons el PSOE, és una "mesura raonable" que no suposa, segons entén el partit, cap invasió de competències.  A més, ha criticat el PDeCAT perquè, segons considera, han donat suport a la comissió d'estudi sobre el model territorial que començarà a caminar properament al Congrés mentre que, paral·lelament, Puigdemont manté la convocatòria del referèndum.

Summary: El PSOE sobre la proposta de Podem d'un govern alternatiu: "Ara no és el moment de crear problemes paral·lels"


El PP ha convocat pel pròxim 14 de març un acte per crear "un mecanisme d'unitat del constitucionalisme a Catalunya". El president del PPC, Alejandro Fernández, ha assegurat, després d'una reunió de la Junta Directiva del Partit Popular Català a Barcelona, que es pot aconseguir "una majoria alternativa constitucionalista" com es va fer a Andalusia o el País Basc. Fernández no ha concretat ni hora ni lloc de l'acte però ha detallat que hi estaran convocades una vintena "d'entitats cíviques constitucionalistes", la societat civil i simpatitzants i afiliats del PP. El líder popular ha acusat la presidenta de Cs, Inés Arrimadas, d'"abandonar" els catalans, a parer seu, la seva decisió de marxar és "humanament comprensible però políticament decebedora".

Summary: El PP convoca pel 14 de març un acte per crear "un mecanisme d'unitat del constitucionalisme" a Catalunya


Els treballadors de la planta de Doga Metal Parts a Abrera (Baix Llobregat) han començat aquest dimecres una vaga indefinida per denunciar el bloqueig de les negociacions del conveni amb la direcció de la companyia. CCOO acusa l'empresa de tenir una "actitud immobilista" durant tot el procés negociador. Segons apunta el sindicat, la plantilla de Doga ha patit una "precarització" de les condicions laborals i salarials durant els darrers anys. És per aquest motiu que reivindiquen un "conveni digne" per els permeti "recuperar les condicions que s'han anat deteriorant". Al mateix temps, demanen que la nova regulació "faci una aposta per la generació d'ocupació en les millors condicions possibles". Després d'una última reunió amb la mediació de l'administració celebrada ahir dimarts, els treballadors de Doga Metal Parts consideren que les desavinences no s'han pogut desencallar i en culpen la direcció, per "no atendre les demandes de la plantilla". Davant l'inici de la vaga indefinida, CCOO "exigeix a la companyia que s'assegui a negociar" per aconseguir un nou conveni.

Summary: Els treballadors de Doga Metal Parts comencen una vaga indefinida